Istoria bicicletei.

Ideea unui vehicul pe două roţi a apărut pentru prima dată în istoria umanităţii la Leonardo da Vinci, în manuscrisele căruia s-a găsit o astfel de schiţă. Istoria bicicletei începe însă cu adevărat în anul 1817. Această bicicletă primitivă nu avea pedale, omul trebuind să se împingă cu picioarele în sol pentru a se mişca. Bicicleta cu pedale, dar plasate pe roata din faţă, a apărut în anul 1865. Numită velociped, era construită tot din lemn, iar roţile erau întărite cu metal. A urmat biciclul, o enormă "bicicletă" având în faţă o roată mare şi în spate una mică de tot, cu pedalele pe roata din faţă. Apoi a apărut tricicleta, pentru doamne şi persoanele mai cu prestanţă. O nouă eră a început odată cu scoţianul John Dunlop, care a inventat în 1888 anvelopa pneumatică, pornind de la dorinţa de a-i face fiului său mai comod mersul cu tricicleta. Din acele timpuri şi până în zilele noastre, bicicleta şi-a păstrat caracteristicile de bază: cadrul, furcă, fixată printr-o articulaţie (cu sau fără amortizor) de cadrul bicicletei, ghidonul, roțile şi şaua. În zilele noastre bicicleta este deopotrivă sport şi hobby, prilej de relaxare şi competiţie. Din punct de vedere legal, bicicleta este considerată vehicul, iar conducătorul ei trebuie să se supună regulilor de circulaţie.